# Τα απομνημονεύματα του Μακρυγιάννη

Ο στρατηγός Ιωάννης Μακρυγιάννης ήταν οπλαρχηγός της Ελληνικής Επανάστασης του 1821. Μετεπαναστατικά, υπηρέτησε ως πολιτικός του ανεξάρτητου ελληνικού κράτους, καθώς και διακρίθηκε ως συγγραφέας απομνημονευμάτων. Στα απομνημονεύματά του, δηλαδή την αυτοβιογραφία του, ζωντανεύουν οι εμπειρίες και έρχονται στο φως οι απόψεις για τις μάχες και τους πρωταγωνιστές της Ελληνικής Επανάστασης.
Το εντυπωσιακό είναι ότι ο αγράμματος Μακρυγιάννης έμαθε να διαβάζει και να γράφει λόγω της ανάγκης του να αποτυπώσει τα γεγονότα ακριβώς όπως τα έζησε. Προσπάθησε δε, να είναι όσο πιο αντικειμενικός μπορούσε.
Καθώς οι περισσότεροι Έλληνες ήταν αγράμματοι, ζήτησε από τον Δημήτριο και τον Παναγιώτη Ζωγράφο να εικονογραφήσουν τις πιο σπουδαίες στιγμές του Αγώνα. Ο αυτοδίδακτος καλλιτέχνης Δημήτριος Ζωγράφος που ήταν και ο ίδιος αγωνιστής, ήξερε ακριβώς πώς να αποδώσει τις σκηνές που του ανέθετε ο Μακρυγιάννης.
Με καθημερινή και άμεση γλώσσα, με εικόνες γεμάτες χρώμα, ζωντάνια και δράση, ο αγωνιστής Μακρυγιάννης μάς άφησε ως παρακαταθήκη ένα πολύ σημαντικό λογοτεχνικό έργο και συγχρόνως, μια σπουδαία ιστορική μελέτη.